Yhdysvaltain presidentti Donald Trump ja Venäjän presidentti Vladimir Putin tapaavat Helsingissä ensi viikolla.

Historiallisen Suomen-vierailun alla moni muistaa Euroopan turvallisuus- ja yhteistyökonferenssin Etyk-huippukokouksen Helsingissä vuonna 1975. Urho Kekkonen sai silloin vieraaksi Yhdysvaltain presidentin Gerald Fordin ja Neuvostoliiton johtajan Leonid Breznevin.

Harva kuitenkaan enää muistaa, että vierailun jälkimainingeissa Tampere sai erikoisen lahjoituksen. Se on maannut kymmeniä vuosia varastossa, eikä oikeaa paikkaa ole löytynyt.

Puinen Etyk-veistos esittää Fordia, Kekkosta ja Brezneviä. Sen taustalla on isoihin kelohonkiin kiinnitetty Euroopan kartta.

Tampereen taidemuseon kokoelmapäällikkö Tapio Suominen kertoo, että patsas on edelleen varastoituna Tampereen museoiden yhteisessä kokoelmakeskuksessa Tampereen Ruskossa. Patsas on tällä hetkellä varastossa useassa osassa.

– Se odottelee lopullista sijoituspaikkaa. Sellaista paikkaa ei ole tullut vielä vastaan, joka olisi tyydyttänyt kaikkia osapuolia, Suominen kertoo.

U. K. Kärrin Etyk-veistos Jari Kuusenaho

Suominen arvioi, että tämä johtuu patsaan suuresta koosta ja ulkonäöstä.

– Esteettiset syyt ovat varmaan syynä. Se on ehkä esitystavaltaan sidoksissa aikaansa. Se näyttää nyt vanhahtavalta ja mahtipontiselta. Monet eivät pidä sitä niin kauniinakaan. Kukapa haluaisi jättimäisen Breznevin kasvokuvan lähiympäristöönsä pysyvästi, Suominen pohtii.

Kukapa haluaisi jättimäisen Breznevin kasvokuvan lähiympäristöönsä pysyvästi. Tapio Suominen

Taiteilija U. K. Kärrin teos on 3,3 metriä korkea. Järeä puureliefi on kahden honkapuun välissä.

– Se vaatii paljon tilaa ympärilleen, etenkin korkeutta. Emme ole vielä onnistuneet löytämään kohdetta, johon se ongelmattomasti sopisi.

Tamperelaiset antaisivat Helsinkiin

Tamperelainen liikemies Kalle Kaihari halusi lahjoittaa kaupungille Etyk-teoksen. Kaihari tunnettiin Urho Kekkosen ystävänä.

– Sekin idea taisi tulla hiihtoretkellä. Kauppaneuvos Kalle Kaihari oli hiihtämässä Urho Kekkosen kanssa ja siellä tuli idea muistomerkistä. Kalle Kaihari kustansi sen ja lahjoitti Tampereen kaupungille. Kaiharin idea taisi olla tilata se taiteilija U. K. Kärriltä.

Teos paljastettiin 1970-luvun lopussa Näsinneulan aulassa. Kekkonen oli läsnä patsaan paljastustilaisuudessa.

Särkänniemen Näsinneulan mentyä remonttiin veistos on ollut lähes 30 vuotta varastossa.

2000-luvun alussa se oli hetken esillä näyttelyssä Tampereella. Silloin yleisöltä kysyttiin, mikä olisi oikea paikka Etyk-patsaalle. Tamperelaisten mielestä paras paikka olisi Finlandia-talo Helsingissä.

– Finlandia-taloon se sopisi sisällöllisesti, koska Etyk-kokouskin oli siellä. Olen melko varma, että Finlandia-talon hallinnoijat eivät sitä sinne halua, Suominen sanoo.

Patsaasta tulee säännöllisesti valtuusto- ja muita aloitteita, koska se haluttaisiin esille.

Olisiko oikea hetki Trumpin ja Putinin vierailun alla?

– Mitään esityksiä ei ole onneksi tehty sen suhteen, Suominen naurahtaa.